Spire (organisasjon)

**Spire** er en norsk miljø- og utviklingsorganisasjon som jobber for en rettferdig og bærekraftig fordeling av verdens ressurser. Hovedmålgruppen til organisasjonen er unge mellom 18 og 30 år. 

Spire er partipolitisk uavhengig og jobber tverrpolitisk med globale problemstillinger knyttet til klima og miljø, internasjonal handel, byutvikling og matsikkerhet.
De arbeider med å skape politisk endring, gir politiske innspill og deltar på høringer innenfor sine felt. 

Spire er ungdomsorganisasjonen til den norske utviklingsorganisasjonen Utviklingsfondet. De har internasjonale partnere i land i Sør og gjennomfører jevnlig internasjonale prosjekter for å utveksle erfaringer. Spire skriver også at de støtter inkluderende feminisme.

## Historie
Spire ble til i 2004. Opprettelsen skjedde som en følge av at Utviklingsfondet hadde Operasjon Dagsverk i 2003. I 2013 ble Spire offisielt en selvstendig organisasjon.  

## Organisasjonsstruktur
Årsmøtet er det øverste organet i organisasjonen, hvor alle medlemmene har stemmerett, rett til å uttale seg og presentere forslag.
Spire har 1400 betalende medlemmer. 
### Politiske utvalg
Frivillige medlemmer jobber kontinuerlig med informasjonsarbeid og politisk påvirkning innenfor Spires satsningsområder. Dette gjøres gjennom fem ulike politiske utvalg:
* Klimautvalg 
* Naturutvalg
* Matutvalg
* Handelsutvalg
* Byutvalg

### Lokallag
Spires sentralledd holder til i Oslo, men organisasjonen er representert i alle landsdeler ved sine lokallag. Spire har lokallag i Oslo, Bergen, Trondheim, Stavanger, Tromsø, Ås og Bø.

### Ledere
Ledelsen i Spire er har det overordnede politiske og organisatoriske ansvaret for organisasjonen. Leder velges på Årsmøtet.
* 2003–2004: Ingvill Nærstad
* 2005–2007: Bastian Engelsen Klunde
* 2007–2009: Johanne Sæther Houge
* 2009–2011: Christian Bull
* 2011–2012: Julia Dahr
* 2012–2013: Harald Sakarias Hansen
* 2013–2016: Mari Gjengedal
* 2016–2018: Anna Karlsson
* 2018–2020: Hege Skarrud
* 2020–2022: Julie Christina Rødje
* 2022–2025 : Elise Åsnes
* 2025– : Thea Birgitte Erfjord

## Virksomhet

### Generell virksomhet
Spire arbeider med organisering, informasjonsspredning og politisk påvirkning. Gjennom debatter, seminarer, aksjoner, filmvisninger, foredrag, kurs, informasjonsmøter og andre kreative aktiviteter, ønsker Spire å bidra til økt kunnskap og engasjement blant norsk ungdom om globale spørsmål knyttet til rettferdighet og bærekraftig utvikling. Videre har organisasjonen et utvekslingsprosjekt i Malawi i samarbeid med søsterorganisasjonen Point of Progress (tidligere kjent som Network for Youth Development, NfYD) (finansiert av Norec), samt skoleprosjekter som retter seg mot elever i videregående skole. 
Undervisningsoppleggene har et fokus på konsekvensene av menneskeskapte klimaendringer, klimarettferdighet og muligheter for endring. 

Påvirknings- og informasjonsarbeid er en viktig del av virksomheten. Internasjonalt følger Spire forhandlingsprosesser og konferansene hvert år, som for eksempel klimaforhandlingene (COP), naturtoppmøtene, WTOs Public Forum og matsikkerhetsforhandlingene i Roma (CFS). En del av Spires arbeid foregår gjennom nettverksorganisasjoner, deriblant Handelskampanjen, Debt Justice Norge, Forum for utvikling og miljø (ForUM) og Norges Sosiale Forum. 

### Kampanje
Spire arrangerer årlige kampanjer. Målet for kampanjene er å arbeide med politisk påvirkning og informasjonsarbeid rettet mot den norske befolkningen innenfor et valgt tema.

**Kampanjehistorikk**
*2007 aKutt -klima
*2008 Grønn illusjon? -Sult og retten til mat
*2009 Shit Happens – klima
*2010 Landran
*2011 Bedre føre var – Oljefondet ut av Monsanto!
*2012 Rio må Rokke!
*2012 Fisk for folket!
*2013 Framtidsombudet
* 2013 #StoppNorskLandran
* 2014 Framtidsombudet vol.II
* 2015 Soyalandet
* 2015 Klimadagbøkene
* 2016 Made in..?
* 2017 Klimakamp er kvinnekamp
* 2018 Typisk norsk å være god
* 2019 Jord søker karbon
* 2020 Grønn overvekst
* 2021 Grønn Overvekst 2.0
* 2022 Hvem har makta?
* 2023 Makt over maten
* 2024 Velstand uten vekst 
* 2025 Snuoperasjonen - kampen for solidarisk bistand

## Referanser


## Eksterne lenker
* 
*